Месяца сентября в 26-й день

Преподобныя Рахили Бородинския
На малой вечерни 
На Господи, воззвах: стихиры на 4, глас 1.
Подобен: Небесных чинов:

Небеснаго от юности блаженства вожделевши,/ презрела еси земная наслаждения,/ постом, бдением, молитвою украсившися,/ благодать от Бога прияла еси/ душевныя и телесныя болезни врачевати,/ и нечистыя духи прогоняти,/ и всем скорбящым предстательствовати,/ мати честная, Рахиле./ Темже твоими молитвами проси исцеления всем/ и велия милости.

Небеснаго Жениха Христа/ влекома желанием крайним, Рахиле,/ прешла еси волны мирских мятежей/ и, Богоматерь Хранительницу обретши,/ пристанища невлаемаго достигла еси,/ идеже с лики мудрых дев веселишися/ и молишися о душах наших.

Небесным чином поревновала еси,/ на земли небесное жительство провождающи,/ и ангельских сил служение таинственное/ зрела еси во святилищи, Рахиле./ Ныне же на Небесех несредственне,/ светолития Тройческаго наслаждающися,/ моли спастися нам. 
Слава, глас 5:

Мати Рахиле досточудная,/ Небеснаго блаженства вожделевши,/ вместо богатства временнаго нищету духовную избрала еси:/ вместо земнаго обручника – Жениха Небеснаго,/ вместо сласти тленныя – воздержание,/ вместо покоя телеснаго – труды постническия,/ вместо тщеты мирския – премирную жизнь./ Сего ради благодать Божия в тебе, преподобная, почила есть./ Темже твоими молитвами/ сохрани верою блажащия тя.
И ныне, Богородичен, глас тойже:
Обрадованная, ходатайствуй Твоими молитвами/ и испроси душам нашим множество щедрот,/ и очищение прегрешений, молимся.

На стиховне стихиры, глас 2. 
Подобен: Доме Евфрафов:

Дом духовный,/ исполненный обильно/ добродетелей Божественных,/ преподобная Рахиль явися,/ людие, да стецемся.

Стих: Дивен Бог во святых Своих,/ Бог Израилев.

Агнице кроткая,/ голубице чистая,/ Рахиле предивная,/ Христа Пастыреначальника моли/ о совершающих память твою верно.

Стих: Честна пред Господем/ смерть преподобных Его.
Преподобных похвало,/ Церкве украшение,/ обители твоея радование,/ приими моления, мати,/ недостойных чад твоих.

Слава, глас и подобен тойже:

Возсия днесь священное твое торжество,/ солнца светлейшее,/ сущыя во тме душы озаряющее,/ мрак бесовский всегда отгоняющее,/ Рахиле досточудная.

И ныне, Богородичен, глас и подобен тойже:

Радуйся, Богородице Дево,/ радуйся, похвало всея вселенныя,/ радуйся, Чистая Мати,/ радуйся,  Благословенная Владычице.

Тропарь писан на велицей вечерни.

На велицей вечерни

Блажен муж: 1-й антифон. На Господи, воззвах: стихиры, глас 1.
Подобен: О, дивное чудо:

О, дивное чудо!/ Исцелений новый источник/ в земли Московстей открывается/ и благодати кладязь неисчерпаемый/ Рахиль блаженная бывает./ Веселися, обителе Бородинская,/ таковое в себе сокровище имущи,/ вернии, возопиим,/ милосерднаго Господа о сем благодаряще:/ молитвами преподобныя Рахили/ подаждь грехом нашим остав​ление/ и душам нашим/ мир и велию милость. 

Дивна милость Твоя, Богородице,/ покровом бо Твоим верныя люди присно осеняеши/ и ныне даровала еси крепкую заступницу и молитвенницу теплую,/ благочестия поборницу необоримую,/ обители святыя по​хвалу и удобрение./ Темже, верных собори, на высоту возноситеся,/ ко преподобней вопиюще:/ преподобная мати Рахиле,/ Господеви мо​лися/ даровати душам нашим/ мир и велию милость.

О, дивное чудо!/ Монашества Русскаго начальник/ преподобный Феодосий/ отроковицу юную благословляет,/ сия же является новая угодни​ца Божия/ и молитвенница за Русь теплая./ Приидите, постниц собори,/ воззовем к наставнице нашей предивней:/ преподобная мати Рахиле,/ Господеви молися/ низпослати обители твоей/ мир и велию милость.

Твою всечестную память славят/ архиереев собори и вси людие,/ монаси и простии,/ силою бо божественною чудеса многая содеваеши/ и теми души наша веселия исполняеши,/ маловерных же в вере укрепля​еши./ Приидите, празднолюбцы,/ лик духовный совокупльше, возопиим:/ о, Рахиле блаженная,/ Господеви молися/ мир мирови даровати/ и земли нашей велию милость.

Ины стихиры, глас 5. 
Подобен: Радуйся:
Радуйся, земле Российская,/ уделе Богом избранный,/ яко возрасте в тебе новая отрасль винограда Христова,/ плодами Духа верных веселящая,/ словесы премудрости насыщающая,/ богоносная и преблаженная Рахиль,/ обители Бородинстей похвала и радование,/ недужным и скорбящим скорая помощница/ и пред Богом непостыдная предстательница.                                                 Дважды.
Радуйся, честная труднице,/ от юности добре подвизавшаяся,/ ралом заповедей сердце свое возделавшая/ и пришедших к тебе не отвергавшая,/ наипаче же сих в делании наставлявшая./ Темже ныне в Царствии Небеснем,/ вечных благ наслаждающися,/ молися Господеви/ спастися душам нашим.

Радуйся, к Богородице усердная молитвеннице,/ цвете чистоты и целомудрия,/ преподобная мати Рахи​ле,/ отечеству нашему во дни гонений Богом дарованная./ Ты, Христово исповедание пред безбожными мужески явивши,/ многия люди к вере Православней обратила еси./ Ныне же молим тя/ мир мирови испросити/ и душам нашим велию милость. 
                                        Слава, глас 6:                                                               
Светлостию богоугоднаго жития твоего,/ верою несумненною и любовию божественною,/ кротостию нрава и мило​сердием/ просияла еси, яко звезда, на тверди церковней,/ пре​подобная мати,  достоблаженная Рахиле,/ исцеления и чудеса источающи./ И нас лучами света твоего озари,/ под кров обители твоея прибегающих/ и праздную​щих верою и любовию/ честную память твою.

И ныне, Богородичен, глас тойже: Кто Тебе не ублажит:

Вход. Прокимен дне. И чтения три преподобническая.

Премудрости Соломоновы чтение (глава 3):
Праведных душы в руце Божией, и не прикоснется их мука./ Непщевани быша во очесех безумных умрети, и вменися озлобление исход их./ И еже от нас шествие сокрушение, они же суть в мире./ Ибо пред лицем человеческим аще и муку приимут, упование их безсмертия исполнено./ И вмале наказани бывше, великими благодетельствовани будут,/ яко Бог искуси я, и обрете их достойны Себе./ Яко злато в горниле искуси их, и яко всеплодие жертвенное прият я./ И во время посещения их возсияют и яко искры по стеблию потекут./ Судят языком, и обладают людьми, и воцарится Господь в них во веки./ Надеющиися Нань разумеют истину, и вернии в любви пребудут Ему./ Яко благодать и милость в преподобных Его, и посещение во избранных Его. 

Премудрости Соломоновы чтение (главы 5 и 6):

Праведницы во веки живут, и в Господе мзда их, и попечение их у Вышняго./ Сего ради приимут Царствие благолепия, и венец доброты от руки Господни,/ зане десницею покрыет я, и мышцею защитит их./ Приимет всеоружие рвение свое, и вооружит тварь в месть врагом./ Облечется в броня правды, и возложит шлем, суд нелицемерен./ Приимет щит непобедимый, преподобие./ Поострит же напрасный гнев во оружие;/ споборет же с ним мир на безумныя./ Пойдут праволучныя стрелы молниины,/ и яко от благокругла лука облаков, на намерение полетят./ И от каменометныя ярости исполнь падут грады,/ вознегодует на них вода морская, реки же потопят я нагло./ Сопротив станет им Дух Силы, и яко вихор развеет их,/ и опустошит всю землю беззаконие, и злодейство превратит престолы сильных./ Слышите убо, царие, и разумейте, навыкните, судии концев земли./ Внушите, держащии множества, и гордящиися о народех языков,/ яко дана есть от Господа держава вам, и сила от Вышняго.

Премудрости Соломоновы чтение (глава 4):
Праведник, аще постигнет скончатися, в покои будет./ Старость бо честна не многолетна, ниже в числе лет исчитается./ Седина же есть мудрость человеком, и возраст старости, житие нескверное./ Благоугоден Богови быв, возлюблен бысть, и живый посреде грешник преставлен бысть./ Восхищен бысть, да не злоба изменит разума его, или лесть прельстит душу его./ Рачение бо злобы помрачает добрая, и парение похоти пременяет ум незлобив./ Скончався вмале, исполни лета долга./ Угодна бо бе Господеви душа его, сего ради потщася от среды лукавствия./ Людие же видевше и не разумевше, ниже положше в помышлении таковое./ Яко благодать и милость в преподобных Его,/ и посещение во избранных Его.

На литии стихира храма, таже стихиры святыя, глас 2.
Подобен: Киими похвальными венцы:

Киими похвальными венцы/  увязем Христову угодницу,/  во дни испытаний Руси дарованную,/ яко едину от древних подвизавшуюся,/ целомудрия образ,/ воздержания правило,/ молитвы чистое зерцало,/ пророчествия даром украшенную,/ будущая, яко настоящая, провещавшую?/ Сию бо воистину достойно безсмертныя славы венцем/  венчает Христос Бог наш,/ имеяй велию милость. 

Киими песненными добротами/ воспоим Рахиль премудрую,/ заповедей Христовых усердную хранительницу,/ Православия поборницу необоримую,/ покаяния проповедницу,/ инокинь неложную наставницу,/ заблуждших исправление,/ безбожныя дерзости обличение?/ Еяже молитвами врагов шатания, Христе, низложи,/ имеяй велию милость. 
Киими духовными песньми/ похвалим Рахиль предивную,/ в милосердии Небесному Отцу подражавшую/, нищих утешение,/ странных питательницу,/ кладязь чудес неисчерпаемый,/ исцелений реку изобильную,/ землю Московскую напоившую?/ Еяже предстательством, Христе Боже,/ спаси страну Российскую/ и души наша помилуй.
Слава, глас 8:
Приидите, празднолюбцы и иноков сословие,/ согласно воспоим преславную Рахиль:/ благочестия светлость,/ чистоты сокровище,/ постников похвалу,/ заповедей Христовых усердную делательницу;/ та бо, жива сущи и по смер​ти,/ попечением своим нас не оставляет,/ страждущим и немощным помогает,/ болезни тяжкия исцеляет/ и присно молит спастися душам нашим. 
И ныне, Богородичен, глас тойже: Безневестная Дево:

На стиховне стихиры, глас 2.

Подобен: Егда от Древа:

Во обители Спаса потрудившися усердно,/ образ Христов в себе обновила еси/ и, ветхаго человека до конца совлекшися,/ на еже по подобию возшла еси,/ темже явилася еси/ наставница нелож​ная/ Царствия Небеснаго взыскующим,/ и по отшествии от земных нас не оставляеши,/ присно молящися о душах наших.      

Стих: Дивен Бог во святых Своих,/ Бог Израилев. 

Всемилостиваго Спаса верная слуго,/ достохвальная мати Рахиле,/ потоки милости излияла еси обильно/ всем притекающим к тебе с верою/ и алчущим отверзла еси утробы щедрот твоих,/ насыщающи пищею духовною и телесною./ Ныне на Небесех,/ Хлеба жизни причащающися,/ моли спастися нам.

   Стих: Честна пред Господем/ смерть преподобных Его. 

Крепость и мужество в напастех имущи,/ препо​добная мати Рахиле,/ крот​кое и непорочное житие совершила еси,/ темже благодать неизреченну прияла еси/ сущим в нуждах помогати,/ болящия исцеляти/ и молитися о душах наших.                                             

Слава, глас 5:
Приидите, верных собори,/ восхвалим истинную дщерь Царя Небес​наго:/ та бо, яко свеща негасимая,/ возсия во мраце лютаго безбожия,/ озаряющи души верных светом любве божественныя./ И ныне, Рахиле, предстательница наша непостыдная,/ моли Христа Бога,/ да не отвратит от нас, грешных,/ пречистаго Лика Своего/ и наставит на путь покаяния.

И ныне, Богородичен, глас тойже: Храм и Дверь еси:
На благословении хлебов  тропарь, глас 5:

Яко маслина плодовита,/ возрасла еси во обители Бородинстей,/ преподобная мати Рахиле,/ и плод сторичный принесла еси,/ повелением Богородицы всеусердно ближнему послуживши,/ кротостию и любовию многих на путь спасения наставляющи/ и добродетели научающи./ Темже светлым тя венцем увенча Подвигоположник Христос Бог наш,/ Егоже моли спа​сти и просветити души наша.

На утрени 
 Бог Господь: тропарь святыя дважды. Слава и ныне, Богородичен воскресен. 

По 1-м стихословии седален, глас 2:

Больши сия любве никтоже имать,/ да кто душу свою положит за други своя:/ сице воини православнии на поли Бородинстем подвизашася и кровь свою за землю Русскую пролияша./ Ты же, мати преподобная, любовию подвигшися,/ многия молитвы о них к Богу возносила еси,/ благочестие велие показующи. 
Слава, и ныне, Богородичен, глас тойже:

Тя величаем, Богородице, вопиюще:/ радуйся, Незаходимаго Света Мати,/ Ты бо носила еси в недрех Твоих славы Господа.

По 2-м стихословии седален, глас 2:

Воинов православных память почитала еси достойно,/ тии бо, Отечество земное от ига защищающе,/ галлов прегордых силою Христовою победиша./ Ты же, Рахиле достохвальная,/ на невидимыя враги брань подъемши,/ противу полков безбожных стала еси,/ люди земли нашея в вере наставляющи/ и к Царствию Небесному управляющи. 
Слава, и ныне, Богородичен, глас тойже:

Божественнаго естества общницы быхом Тобою, Богородице Приснодево,/ Бога бо нам воплощенна родила еси,/ темже Тя по долгу вси благочестно величаем. 
Величание:

Ублажаем тя,/ преподобная мати Рахиле,/ и чтим святую память твою,/ ты бо молиши о нас/ Христа Бога нашего.

Псалом избранный: Терпя потерпех Господа, и внят ми, и услыша молитву мою.

По полиелее седален, глас 2:

Бронею оболкшися целомудрия/ и веры шлем на главу возложивши,/ палицею молитвы непрестанныя/ сокрушила еси главы мысленных врагов,/ оружнице Христова непобедимая,/ страсти же плотския мечем воздержания и смирения посекла еси./ Темже Христос озари тя пророчества даром и чудес светлостьми/ и ныне, предстоящи Престолу Божию, преподобная мати Рахиле,/ моли о душах наших. 
Слава, и ныне, Богородичен, глас тойже:

Моление теплое и стена необоримая,/ милости Источниче, мирови Прибежище,/ прилежно вопием Ти:/ Богородице Владычице, предвари/ и от бед избави нас,/ едина вскоре предстательствующая.

Степенна, 1-й антифон 4-го гласа. Прокимен, глас 4: Дивен Бог во святых Своих,/ Бог Израилев. Стих: В церквах благословите Бога,/ Господа от источник Израилевых. Всякое дыхание: Евангелие от Матфеа, зачало 104.

По 50-м псалме стихира, глас 6:

 Светлостию богоугоднаго жития твоего,/ верою несумненною и любовию ко Христу,/ кротостию и мило​сердием/ просияла еси на тверди церковней,/ пре​подобная мати, достоблаженная Рахиле,/ исцелений токи и чудес зари испущающи./ И ныне вонми молению нашему,/ под кров обители твоея прибегающих/ и праздную​щих верою и любовию честную память твою.

Канон Богородице со ирмосом на 6 и преподобней на 8, егоже краегранесие: Христова агнице Рахиле, моли Бога о нас. Глас 4. 

Песнь 1

Ирмос: Отверзу уста моя,/ и наполнятся Духа,/ и слово отрыгну Царице Мате​ри,/ и явлюся, светло торжествуя,/ и воспою, радуяся, Тоя чудеса.

Христе Всецарю,/ ум наш просвети и уста отверзи к прославлению Твоему/ и сподоби достойно воспети истинную и добрую служительницу Твою, Рахиль блаженную.
Русския Церкве молитвенница и печальница явилася еси, мати честная,/ во дни лютых гонений Отечеству нашему дарованная,/ молися о нас, память твою совершающих. 

Иисуса Пастыреначальника агница кроткая и предивная явилася еси, мати Рахиле,/ темже сердцу моему кротость подаждь,/ уму же чистоту и помыслом целомудрие.

Словом Божиим, яко водою живою, жаждущую душу твою напоила еси/ и учении отеческими обильно напиталася еси, преподобная,/ темже, яко агница чистая, стаду избранных сочетавшися,/ моли спастися душам нашим.

Богородичен: Мати Пресвятая, рождшая Спаса,/ слепотствующий грехми ум наш просвети,/ да достойно воспоем угодницу Твою.

Катавасия: Отверзу уста моя:
Ин канон преподобней, егоже краегранесие по алфавиту. Глас 5.
Песнь 1 
Ирмос: Спасителю Богу,/ в мори люди немокрыми ногами наставльшему/ и фараона со всевоинством потопльшему,/ Тому Единому поим, яко прославися.

Ангелов Творче и Господи сил,/ отверзи нам ум и уста на похваление преславныя угодницы Твоея,/ дарованныя во дни испытаний Отечеству нашему.

Божественною любовию распалаема, Рахиле преподобная,/ ум свой горе устремила еси/ и, сетей многомятежнаго мира избегши,/ Небесному Жениху сочеталася еси. 
Владычицу Пречистую, яко Путеводительницу неложную, обретши,/ странствие земное неблазненно шествовала еси,/  темже, не имущи зде пребывающаго града,/ грядущий в Царствии Небеснем обрела еси.

Богородичен: Глубину и высоту непостижимыя премудрости Божия/ Тобою познахом, Дево Пречистая,/ и во Обители Небесныя путь Тобою обретохом, Одигитрие Благая.
Песнь 3

Ирмос: Твоя песнословцы, Богородице,/ Живый и Независтный Источниче,/ лик себе совокупльшия, духовно утверди,/ в Божественней Твоей славе/ венцев славы сподоби.

Тихостию нрава и кротостию украшена,/ от юности Христу уневестилася еси, Ра​хиле преславная,/ вся красная мира сего ни во что же вменивши,/ и ныне срадуешися на Небесех с лики преподобных жен.

Очи твои выну ко Господу имущи/ и все упование на Него возложивши, мати преподобная,/ крест свой всеусердно понесла еси/ и плоды добраго исповедания веры явила еси.

Веру истинную, любовь нелицемерную и надежду несумненную имущи,/ дом Божий всею душею возлюбила еси, горлице чистая,/ ныне же веселия нескончаемаго наслаждаешися во дворех Господа твоего.

Адаманта крепче сердце твое, Рахиле, показала еси,/ егда дом родительский любве ради Божия оставила еси,/ сладострастие всякое отринувши/ и плотскому обручнику предпочетши Небеснаго Жениха.

Богородичен: Ева и Адам осуждения избавистася Тобою, Чистая,/ с нимиже и мы припадаем Ти:/ печальныя наша слезы ныне на радость преложи/ и от напастей свободи.

Ин

Ирмос: Силою Креста Твоего, Христе,/ утверди мое помышление,/ во еже пети и славити/ тридневное Твое Воскресение.
Добродетелей пресветлый храм явилася еси, Рахиле преславная,/ благодатию Божественною озаряемый,/ в земли же Русстей напоследок дней явленный,/ темже светом  твоих чудес и нас озари. 

Еленю, ищущу жажду утолити, подобящися, о мати,/ от земли, изсохшей добродетельми, востекла еси на пажити небесныя к Богу Крепкому, Живому/ и, яко древо, насажденное у источник вод Божественных,/ плод обилен принесла еси.

Житие твое дивно бысть воистину, мати преподобная,/ от юности бо Богу угодити возжелала еси./ Темже, буесть юности и желания плотская отвергши,/ мудрость старческую стяжала еси.

Богородичен: Зол всяческих избави верою к Тебе прибегающих, Дево Пречистая,/ и здравие даждь, Отроковице, и лютых избавление,/ яко да благодарственно присно славим Тя.

Седален, глас 3:

Крайним желанием по лествице добродетелей востекши,/ сосуд избран благодати Святаго Духа явилася еси/ и источник исцеле​ний неоскудеваемый./ Ныне же, предстоящи Престолу Владыки твоего, преподобная мати Рахиле,/ не остави нас молитвами твоими.

Слава, и ныне, Богородичен:
Божественная Палата была еси Слова, едина Пречистая Дево Мати,/ чистотою ангелы превозшедшая./ Мене же, паче всех грехами осквернена,/ очисти молитв Твоих Божественными водами,/ подающи, Чистая, велию милость.

Песнь 4

Ирмос: Седяй в славе на Престоле Божества/ во облаце легце,/ прииде Иисус Пребожественный/ Нетленною Дланию и спасе зовущия:/ слава, Христе, силе Твоей.

Ангельским ликом подражающи в житии твоем, Рахиле,/ яко безплотная в мире сем пожила еси/ и, образ Божественный в себе соблюдши,/ на еже по подобию возшла еси,/ телесныя и душевныя страсти до конца искоренивши. 

Града Киева, еще отроковица сущи, со тщанием достигла еси/ и, явления преподобнаго Феодосия сподобльшися,/ благословение от него на путь иноческий прияла еси./ Егоже водительством направляема,/ в  Небесный Град возшла еси.

Начало жития иноческаго в пределех Смоленских положила еси,/ славы же человеческия бегающи,/ путь странничества избрала еси/ и обители многия обтекла еси./ Таже, в веси Бородинстей водворившися,/ Московския пределы чудес зарями просветила еси.

Иго благое послушания понесши/ и ближним послуживши неленостно, мати Рахиле,/ велиарову гордыню христоподражательными нравы твоими низложила еси./ Темже благодать Святаго Духа на тя богатно излияся.
Богородичен: Внуши глас раба Твоего,/ требующаго Твоея помощи, Богомати, Упование мое,/ услыши мя и напастей исхити.
Ин.

Ирмос: Услышах слух силы Креста,/ яко рай отверзеся им,/ и возопих:/ слава силе Твоей, Господи.

Зрительница неизреченных откровений явилася еси, Рахиле,/ Самой Владычице мира, к Тебе пришедшей, поклонившися,/ и Сию Хранительницу девства твоего обретши.

Истинному смирению Христову подражающи,/ путь странничества восприяла еси, блаженная,/ и, радующися, богатства имений до конца отверглася еси./ Сего ради сопричте тя Подвигоположник жребию избранных.

Иерусалима земнаго в странствии твоем достигши, преславная,/ вольным страстем и тридневному воскресению Владычню поклонилася еси./ Ныне же Небесное гражданство восприимши,/ лицем к лицу зриши Господа твоего./ Молися и нам в кровех Небесных водворитися.
Богородичен: Кладязь неископан вод животворных Ты еси, Богородице,/ каплями Твоего милосердия окропи нас, истаявших грехом,/ молит Тя преподобная Рахиль.

Песнь 5

Ирмос: Ужасошася всяческая/ о Божественной Славе Твоей:/ Ты бо, Неискусобрачная Дево,/ имела еси во утробе над всеми Бога/ и родила еси Безлетнаго Сына,/ всем воспевающим Тя/ мир подавающая.

Целомудрия столп одушевлен явилася еси, мати Рахиле,/ на камени заповедей утвердивши сердце твое,/ темже лицы дев в невестник Христов ввела еси/ и на стезю спасительную заблуждших наставила еси. 

Елей милосердия Божественный излияла еси обильно,/ совершенству подражающи Небеснаго Отца,/ и сосуд избранный любве Христовой была еси, Рахиле,/ верою к тебе притека​ющим. 
Ризами светлыми девства украсилася еси, преподобная мати,/ ревностию же Божественною разжегшися,/ в Горняя простиралася еси, дольняя забывающи.

Алтарю Господню прилежавши неленостно,/ храм Духа Святаго душу твою соделала еси,/ темже зрети чины безплотных и невечерний свет Божественныя бла​годати сподобилася еси. 

Богородичен: Дево Пречистая, Владычице,/ скверну души моея очисти и раны греховныя исцели,/ ускори на помощь и спаси мя.

Ин.

Ирмос: Утреннююще, вопием Ти:/ Господи, спаси ны,/ Ты бо еси Бог наш,/ разве бо Тебе иного не знаем.

Ластовице сладкоглаголивая, Рахиле,/ Божественными словесы воспитана,/ ловца коварнаго мудре избегла еси/ и, страсти презревши,/ от земли греха возлетела еси:/ помози и нам, преподобная, сетей диавольских избавитися.
Монашества русскаго начальник, преподобный Феодосий,/ воистину бысть от Бога дарован ти, яко хранитель и наставник,/ сего ради розга честная явилася еси,/ к лозе привитая отеческих преданий.

Нощи неверия во Отечестве нашем сущей и бедам умножившимся,/ показа тя Господь свещу, добродетелей путь спасительный озаряющую,/ питательницу, духовным гладом томимых насыщающую,/ и молитвенницу, огнь страстей угашающую.  

Обители твоея разорение видящи,/ скорби и печали исполнилася еси, преподобная мати,/ обаче в молитвах о месте сем не оскудевала еси./ Ныне же, обновлению пришедшу, радуешися,/ чудесы точащи независтно всем, с любовию почитающим тя.

 Богородичен: Приснодево и Мати, Госпоже Пречистая,/ от мысленных наветов свободи нас,/ души наша просвещающи Светом из Тебе возсиявшим. 

Песнь 6

Ирмос: Божественное сие и всечестное/ совершающе празднество,/ богомудрии, Богоматере,/ приидите, руками восплещим,/ от Нея рождшагося Бога славим.

Хлебов умножением прослави тя Господь, Свою угодницу,/ и восстающих на тя посрами,/ ты же, о мати честная, подражающи Владыце твоему,/ никогдаже алчущия и жаждущия оставила еси лишены.

Истины Божественныя ралом возделавши душу твою/ и семена всеявши в ню добродетели,/ благодати пожала еси плод сторичный,/ егда оскуде на Руси преподобный/ и умалися истина от сынов человеческих. 

Любовию Христовою объяла еси многострадальную землю Русскую, от беззаконник поругаемую,/ и молитвенница неусыпающая явилася еси к Богу, мати Рахиле,/ темже даром пророчествия обогати тя Христос.

Едино на потребу ищущи и ко Единому взирающи,/ правды Божия присно алкала еси/ и о пище временней небрегла еси,/ темже на Небесех ныне  безсмертныя трапезы с веселием наслаждаешися.          
Богородичен: Отверзи мне двери жизненныя вскоре, Благая Вратарнице,/ и Царствия Небеснаго наследника покажи мя, раба Твоего,/ и Божественныя славы святых сопричастника.
Ин.

Ирмос: Обыде мя бездна,/ гроб мне кит бысть,/ аз же возопих к Тебе, Человеколюбцу,/ и спасе мя десница Твоя, Господи.

Ратники православныя, противу врагов Отечества подвизавшияся,/ в молитвах своих неустанно поминала еси, преподобная мати,/ и сама ратница духовная показалася еси,/ невидимому врагу противоставши/ и лесть безбожия мужески обличивши.

Славою и честию Господь сил увенча тя, оружницу Свою добропобедную,/ и воинству Небесному сопричисли,/ ты же, в Церкви торжествующей с лики святых мученик Престолу Божию предстоящи,/ за воинство земное молитвы приносиши.

Трапезе братстей неленостно послужила еси, Рахиле,/ смирению Христову подражающи,/ от Негоже почесть Горняго звания восприяла еси/ и дарами благодати обогатилася еси, пречудная./ Ныне же, трапезе нетленней приобщающися,/ всякия скудости нас избави. 

Утешение от Божественных словес требующим подавала еси, Рахиле премудрая,/ такожде и от брашен, тобою благословенных, истече сладости поток,/ алчущих насыщаяй и недужных исцеляяй.                                                                    

Богородичен: Фарисею, гордостию ослепленному, уподобихся,/ возношаяся присно,/ и в глубину безмерных прегрешений впадох./ Ты же, Едина Чистая,/ покаяние всецелое даруй ми и спаси мя.
Кондак, глас 2:

Агнице кроткой тезоименита,/ мати Рахиле,/ чистотою Богу угодила еси/ и, заповеди Господни исполнивши,/ духовных дарований сподобилася еси,/ и ныне исцелений токи изливаеши/ верою приходящим к тебе и вопиющим:/ моли, преподобная, Владыку Христа/ и Пречистую Матерь Его/ спастися душам нашим.

Икос:
Ангелов Творец и славы Господь,/ дарова тя, мати Рахиле, во дни смуты и мятежа/ скорбным утешение и малодушным укрепление,/ да, видяще равноангельное житие твое и чудес струю выну текущую,/ веру Православную небоязненно исповедают,/ тебе же благодарственно воспевают похвальную песнь сице: 

Радуйся, звездо, во мраце безбожия светло возсиявшая; 

радуйся, житием твоим Солнце Правды, Христа, проповедавшая.

Радуйся, во времена гонений лютых за правую веру брань мужески подъемшая; 

радуйся, новомучеников Церкве Русския сопричастнице. 

Радуйся, всеусердно заповеди Господни возлюбившая;
радуйся, лествицею добродетелей в Царствие Небесное востекшая.

Радуйся, на земли ангельски пожившая;
радуйся, от Отца Небеснаго венец нетленнный приемшая.

Радуйся, падших к покаянию наставление; 

радуйся, скор​бящих от бед избавление. 

Радуйся, о воинстве православнем молитвеннице теплая.

радуйся, за Русь Святую предстательнице непостыдная. 

Радуйся, мати Рахиле, обители Бородинския похвало и радование.

Песнь 7

Ирмос: Не послужиша твари богомудрии/ паче Создавшаго,/ но, огненное прещение мужески поправше,/ радовахуся, поюще:/ препетый отцев Господь и Бог,/ благо​словен еси

Молитвою и постом, преподобная мати, сопротивоборца одолела еси/ и мно​гих от мучительства его избавила еси,/ победную песнь поющи:/  благословен Бог отец наших.

От земных к Небесным преселившися, мати честная,/ нетленных благ наслаждаешися,/ со всеми святыми немолчно песнь поющи:/ препетый отцев Господь и Бог, благо​словен еси.

Летнюю память твою совершающих, Рахиле блаженная,/ соблюди от всякия неприяз​ни и демонскаго омрачения,/ покрывающи молитвами твоими вопиющих:/ отец наших Боже, благословен еси. 

Источник воды живыя содела тя Господь, мати Рахиле,/ в пустыни неведения ходящим./ Темже с верою прите​кающих к тебе любовию ороси, поющих:/ отец наших Боже, благословен еси.
Богородичен: Кроплением милости Твоея, Дево Богорадованная,/ углие погаси моих страстей/ и угасший светильник сердца моего возжги,/ златый Свещниче, Пренепорочная.

Ин.

Ирмос: В пещи огненней/ песнословцы спасый отроки,/ благословен Бог/ отец наших.
Хвалу тебе возносящих не презри, мати преподобная,/ но милости излей обычно,/ скоро заступающи и от бед избавляющи зовущих:/ препетый отцев Господь и Бог благословен еси.

Отступников неистовство сила Божия укроти твоею молитвою, мати Рахиле,/ и буесловцев мирских посрами,/ сего ради благодарственно вопием:/ отец наших Боже, благословен еси.

Основание благочестия твердое/ в сердцах чад твоих положила еси, богомудрая,/ и, на подвиг исповеднический тех наставивши,/ моление многое возносила еси:/ отец наших Боже, благословен еси.

О, твоего смирения и кротости!/ О, воздержания и совершеннаго нестя​жания, Рахиле пречудная!/ Воистину изобильную благодать Духа Святаго прияла еси, поющи:/ отец наших Боже, благословен еси.

Богородичен: Церковь Тя освященную показа, Дево Пренепорочная,/ Бог, вселивыйся во утробу Твою./ Егоже присно моли соблюсти невредимы рабы Твоя.

Песнь 8

Ирмос: Отроки благочестивыя в пещи/ Рождество Богородичо спасло есть;/ тогда убо образуемое,/ ныне же действуемое,/ вселенную всю воздвизает пети Тебе:/ Господа пойте, дела,/ и превозносите Его во вся веки.

Благодатное утверждение немощствующим бысть слово твое, Рахиле предивная,/ и лечба безмездная молитва твоя,/ темже, воспевающе тя,/ Бога превозносим во веки.

Орган славословия Божественнаго соделала еси сердце твое, мати честная,/ душу же храм Духа Святаго,/ непрестанно молитву творящи и взывающи:/ дети, благослови​те, священницы, воспойте,/ людие, превозносите Господа во веки.

Глас ангельский возвести продолжение дней твоих,/ да не престанеши в спасительном делании твоем,/ темже покаяния проповедница и милосердия Божия провозвестница явилася еси, мати Рахиле,/ непрестанно ко Господу взывающи:/ Тя превозносим во вся веки.

Агницу кроткую посреде волков посла тя Христос,/ ты же, силою Божиею хранима,/ прещений безбожных не убоялася еси/ и, на стези спасения верныя наставляющи, научала еси взывати:/ Господа превозносим во вся веки.                           

Богородичен: Испещрена рясны златыми, яко Царица,/ Царя и Бога одесную ныне предстоиши, Владычице,/ молящи о рабех Твоих.

Ин.

Ирмос: Из Отца прежде век рожденнаго Сына и Бога/ и в последняя лета воплощеннаго от Девы Матере,/ священницы, пойте,/ людие, превозносите во вся веки.
Чудотворений твоих светом Московстии предели осветишася,/ хвалится тобою весь Бородинская,/ обитель же Спасова, память твою, Рахиле, празднующи, зело украшается, зовущи:/ Господа пойте, дела, и превозносите Его во веки.

Шествие твое дивно бысть воистину, мати честная,/ ты бо, ангельское жительство провождающи,/ добродетелей лествицею от земли на Небо возшла еси/ и с лики святых сочеталася еси./ С нимиже ныне вопиеши:/ Господа пойте, дела, и превозносите Его во веки. 

Щедродателю Богу подражающи, мати Рахиле,/ всякаго приходящаго с любовию приимала еси,/ и никтоже от тебе тощ и неутешен отыде,/ но радование бысть видение лика твоего всем вопиющим:/ Господа пойте, дела, и превозносите Его во веки. 
Юродством Христа ради буйство мира сего мудре посрамила еси, преподобная,/ темже, поношения мужественне претерпевши,/ веру совершенну явила еси, взывающи:/ Господа пойте, дела, и превозносите Его во веки.

Богородичен: Яко воистину Благодательница сущи,/ богатящая земнородных,/ и спасения Дверь, в Жизнь вводящая, Дево Богомати,/ присно предстательствуй о молящихся Тебе.
Песнь 9

Ирмос: Всяк земнородный/ да взыграется, Духом просвещаемь,/ да торжествует же Безплотных умов естество,/ почитающее священное торжество Богоматере,/ и да вопиет:/ радуйся, Всеблаженная Богородице,/ Чистая Приснодево.

Осветися лик твой, преподобная, неизре​ченным светом,/ егда преставление твое в Небесныя обители приспе,/ и радости премирныя исполнилася еси,/ зрящи райскую доброту несказанную.

Невестник Христов возрадовася/ и райския врата отверзошася тебе, Рахиле,/ праведных и преподобных лицы сретоша тя, вопиюще:/ Се Жених Безсмертный спасительный венец тебе дарует.

Ангелом явилася еси собеседница, мати честная, во плоти сущи,/ темже по преставлении ликом Небесным сопричте тя Христос,/ Егоже всем сердцем возлюбила еси.

Светолитием Святыя Троицы на Небесех ныне наслаждающися/ и пищи нетленныя насыщающися,/ не остави нас, сирых, преподобная,/ но, матернее рачение о чадех имущи,/ обитель твою сохрани.
Богородичен: О, пречудная Мати Божия,/ возсияй ми покаяния зарю/ и разреши мрак окаянныя моея души,/ и отжени, Дево, лукавая помышления сердца моего.

Ин.

Ирмос: Тя, паче ума и словесе Матерь Божию,/ в лето Безлетнаго/ неизреченно рождшую,/ вернии, единомудренно величаем.

Языком нечистым ти вещая, преподобная, обретохся непотребен,/ обаче не презри моления моего,/ но исправити потщися,/ благосердием твоим Владыку умоляющи о грешнем рабе.

Псалмы и песньми обитель Бородинская славословит тя, Рахиле,/ твоими бо молитвами обновися,/ и инокинь лики созывает Спасу послужити непорочным житием,/ тебе, мати преславная, подражающе.

Фимиам честен бысть житие твое, Рахиле преподобная, к Небеси восходяй/ и на земли сущим благоухание источаяй./ Темже зловоние страстей от нас отжени и в добродетели укрепи.

Богородичен: Иссопом молитв Твоих окропи, Дево,/ иссохшее страстьми сердце мое,/ да прозябнет в нем спасительный плод покаяния.    
Светилен:

Богоугодным житием твоим, Рахиле препо​добная,/ просвети души наша и путеводствуй к свету боговедения,/ да не погибнем люте,/ тя бо свещу пресветлую имамы во тьме греховней пребывающии.

Слава, и ныне, Богородичен:

Светом Твоим озари мя, Пренепорочная,/ рождшая Свет Неприступный,/ разжени облаки страстей моих,/ и от тьмы несветлыя исхити,/ и Божественнаго света сподоби,/ яко да пою Тя, Мати Дево.

На хвалитех стихиры на 4, глас 8.

Подобен: О, преславнаго чудесе:

О, преславнаго чудесе!/ Луг духовный/ на Святей Руси,/ новыми цветы украшается,/ новомученики и исповедники,/ с ними же и ликом преподобных,/ ихже молитвами, Христе Боже,/ веру Православную в земли нашей укрепи/ и спаси души наша, яко Милосерд.

О, преславнаго чудесе!/ Небесе и земли Царица,/ землю Русскую покрывающая,/ угодницу Свою благословляет/ вспоможение скорое и чудное подавати/ милости просящим./ Мы же, таковому благосердию дивящеся,/ радостию возопиим Христу Богу нашему:/ спаси души наша,  яко Милосерд.

О, преславнаго чудесе!/ Плодовит виноград обитель Бородинская бывает,/ тамо бо Рахиль преподобная/ исцелений вино источает,/ силою Божиею чудодействующи преславно:/ приидите, православнии людие,/ воспоим новую угодницу/ и теплую молитвенницу,/ Спаса о нас умоляющую.
О, преславнаго чудесе!/ Благоуханный крин Церкве нашея/ Рахиль блаженная явися,/ образ чистоты и смирения показующи./  Райдуся, земле Московская,/ священницы и иноцы ликуйте,/ людие веселия исполнитеся/ и новой угоднице Божией поклонитеся,/ благодать бо Духа Святаго в ней возсия.

Слава, глас 6:
Русстей земли от безбожник мучимей,/ яви тя Господь, преподобная мати Рахиле,/ твердую проповедницу веры Православныя/ и наставницу благочестия мудрую,/ исполнену любве и милосердия./ О, чудотворице предивная,/ моли Христа Бога,/ да укрепит нас в духовнем подвизе/ и спасет души наша.

И ныне, Богородичен: Богородице, Ты еси Лоза истинная:

Славословие великое. И отпуст.

На Литургии
Блаженны, перваго канона песнь 3-я и втораго песнь 6-я. Прокимен, глас 4: Дивен Бог во святых Своих,/ Бог Израилев. Стих: В церквах благословите Бога,/ Господа от источник Израилевых. Апостол к Галатом, зачало 208. Аллилуиа, глас 1: Терпя потерпех Господа,/ и внят ми, и услыша молитву мою. Еванге​лие от Луки, зачало 33. Причастен: Радуйтеся, праведнии: 
Акафист
Кондак 1

Избранная угоднице Царя Небеснаго,/ истинная служительнице Пресвятыя Богородицы,/ новая чудотворице и предивная православным по​мощнице,/ преподобная мати Рахиле,/ прославляюще прославльшаго тя Господа,/ воспеваем ти похвальная,/ ты же, имущи дерзновение ко Святей Троице,/ от всяких нас бед свободи, да зовем ти:/ Радуйся, мати Рахиле, обители Бородинския похвало и радование.
Икос 1

Ангелов Творец и славы Господь,/ дарова тя, мати Рахиле, во дни смуты и мятежа/ скорбным утешение и малодушным укрепление,/ да, видяще равноангельное житие твое и чудес струю выну текущую,/ веру Православную небоязненно исповедают,/ тебе же благодарственно воспевают похвальную песнь сице: 

Радуйся, звездо, во мраце безбожия светло возсиявшая; 

радуйся, житием твоим Солнце Правды, Христа, проповедавшая.

Радуйся, во времена гонений лютых за правую веру брань мужески подъемшая; 

радуйся, новомучеников Церкве Русския сопричастнице. 

Радуйся, всеусердно заповеди Господни возлюбившая;

радуйся, лествицею добродетелей в Царствие Небесное востекшая.

Радуйся, на земли ангельски пожившая;

радуйся, от Отца Небеснаго венец нетленнный приемшая.

Радуйся, падших к покаянию наставление; 

радуйся, скор​бящих от бед избавление. 

Радуйся, о воинстве православнем молитвеннице теплая.

радуйся, за Русь Святую предстательнице непостыдная. 

Радуйся, мати Рахиле, обители Бородинския похвало и радование.

Кондак 2 
Видя Господь благое сердца твоего изволение, яко издетска послужити Ему восхотела еси, призва тя на тесный и прискорбный путь жития иноческаго, к Царствию Небесному ведущий, Ты же, всем серд​цем, всею душею и всею крепостию твоею Творца возлюбивши, непрес​танно взывала еси: Аллилуиа.

Икос 2

Разум совершенный в юных летех стяжала еси, преподобная, суетных утех мира сего отвращающися и душу твою Божественными писании веселящи. Мы же, дивящеся богоугодному житию твоему, со умилением зовем: 

Радуйся, храм Божий и молитву возлюбив​шая;
радуйся, безмолвию и богомыслию прилежавшая. 

Радуйся, начало подвигом твоим от юности положившая;
радуйся, гла​ву твою под благое иго Христово подклонившая. 

Радуйся, благочестивых родителей отрасль пречестная; 
радуйся, Христа ради дом родительский оставившая.

Ра​дуйся, нрав боголюбивый стяжавшая; 
радуйся, словом Божиим помысл твой просве​тившая. 

Радуйся, яко душу твою соделала еси храмом Бога Живаго;
радуйся, яко в сердце твое вселися Дух Святый.  

Радуй​ся, светом благодати осиянная; 
радуйся, Вышней премудрости наученная. 

Радуйся, мати Рахиле, обители Бородинския похвало и радование. 

Кондак 3

Силою Вышняго и неисповедимым Его Промыслом ведома, притек​ла еси в Киев, поклонения ради честным мощем преподобнаго Феодо​сия, егоже измлада почитала еси; святую же лавру Печерскую узревше, воспела еси благих Подателю Богу: Аллилуиа.

Икос 3

Имущи желание равноангельнаго иноческаго жития, отроковице боголюбивая, просила еси богоноснаго Феодосия пред ракою святых мощей его волю Божию о тебе известну сотворити. Мы же, видяще толикое твое тщание и веру несумненну, вопием ти: 

Радуйся, начальника монашества Русскаго усердно почитавшая; 
радуйся, к святым мощем его с верою притекшая. 

Радуйся, невидимою силою пря​мо раки поставленная; 
радуйся, к подножию ея со слезами приклонившаяся. 

Радуйся, явления преподобнаго Феодосия сподобльшаяся; 
радуйся, лицем к лицу с ним глаголавшая. 

Радуйся, от первоигумена лавры благословение приимшая; 
радуйся, на путь монашеский им управленная. 

Радуйся, преподобным, яко отцем, в житии твоем руководимая; 
радуйся, с нимже ныне в Царствии Небеснем прославленная. 

Радуйся, розго младая, к лозе монашества Русскаго привитая; радуйся, плод сторичный Богови принесшая. 

Радуйся, мати Рахиле, обители Бородинския похвало и радование. 

Кондак 4

Бурю внутрь помышлений имела еси, преподобная Рахиле, како волю Божию исполнити и в послушании пребыти родителю благочестивому, хотящему тя браком сочетати. Ты же Единому Жениху паче всех человек краснейшу душею уневестилася еси, поющи Богу: Аллилуиа. 
Икос 4

Слышав родитель твой, яко ты, преподобная, во град Смоленск к иконе Богородицы Одигитрии притекла еси и во обитель Вознесенскую вселилася еси, волю Божию разуме и на подвиг иноческий  тя благослови. Ты же, нищету Христову возлюбивши, вся, яже име, нуждающимся раздавала еси и трудами многими плоть изнуряла еси. Сего ради вопием ти:
Радуйся, упование на Матерь Божию возложившая; 
радуйся, козни вражия помощию Пречистыя победившая. 

Радуйся, благословение Тоя получившая;

радуйся, во обитель Вознесения Ею управленная. 

Радуйся, земным раем святую обитель почитавшая; 
ра​дуйся, тамо сердцем и усты немолчно Творца прославлявшая. 

Радуйся, яко птица тенет мирскаго жития избежавшая; 
радуйся, го​лубице, под кровом Вышняго вселившаяся. 

Радуйся, агнице чистей тезоименитая;
радуйся, кротость агнчую стяжавшая. 

Радуйся, дворы Господни в жилище себе избравшая;
радуйся, с мудрыми девами в брачный чертог радостно вшедшая. 

Радуйся, мати Рахиле, обители Бородинския похвало и радование.

Кондак 5
Богоданную и путеводную звезду имущи, Рахиле, пречуднаго Феодосия, житию его святому и подвигом поревновала еси, таже неленостное служение ближним, пощение, бдение, еще же и плоти умерщвление и иныя многия труды спасения ради подъяла еси. Мы же, видяще толикую любовь твою ко Господу, поем укрепльшему тя Христу: Аллилуиа.

Икос 5

Восхотевши Богу угодити, во обитель иноческую вселилася еси, преподобная, идеже плоть твою удручити потщалася еси, видящи же, яко родитель не остави тя попече​нием, вси дары его нуждающимся раздавала еси. Послежде, подвига вящшаго восхотевши, странничество подъяла еси. Мы же, дивящеся толикому твоему о добродетели рачению, глаголем: 

Радуйся, запо​ведей Господних хранительнице усердная;
радуйся, совершеннаго не​стяжания исполненная. 

Радуйся, словесы Божиими ум твой просве​тившая;
радуйся, прелести мира сего сердцем отвергшая. 

Радуйся, постническаго жития истинное правило;
радуй​ся, подвигом древних жен подражание. 

Радуйся, риз лепоту и доброту телесную презревшая;
радуйся, одеяние Чертога Небеснаго паче возлюбившая. 

Радуйся, мучительства страстей мудре избежавшая;
радуйся, единому Богу служити восхотевшая. 

Радуйся, яко в невестнице Христовом присно живеши;
радуйся, яко и нас предстательством твоим не оставляеши. 

Радуйся, мати Рахиле, обители Бородинския похвало и радование. 

                             Кондак 6

Проповедует земля Смоленская славу Божию, ты бо, Рахиле блаженная, еще в новоначалии сущи, брашна и хлебы помощию Богородицы чудесно умножила еси и, многия люди напитавши, ковар​ство наветников твоих посрамила еси, не ведущих пети: Аллилуиа.

Икос 6

Осия душу твою, мати преподобная, благодатный свет, егда Пречистая Богородица явися ти, благословляющи странствие твое и обещающи хранити тя от наветов вражиих и козней злых человек. Ты же, непрестанно радующися о Господе, спасительный путь провождала еси. Сего ради ублажаем тя сице: 

Радуйся, яко странница Христа ради явилася еси; 
радуйся, яко во смирении крест твой понесла еси. 

Радуйся, суету мира сего отвергшая; 
радуйся, на Господа и Богородицу упование возложившая. 

Радуйся, яко мраз и глад мужески претерпела еси; 
радуйся, яко злостраданий телесных не убоялася еси. 

Радуйся, девство, яко многоценный бисер, хранившая; 
радуйся, о сем Богородицу со слезами молившая. 

Радуйся, Христа всем сердцем возлюбившая; 
радуйся, благодать Духа Святаго стяжавшая. 

Радуйся, яко пищи нетленныя причащаешися; 

радуйся, яко Небеснаго Царствия наслаждаешися. 

Радуйся, мати Рахиле, обители Бородинския похвало и радование. 

Кондак 7

Хотя Человеколюбец Господь явити тя, богоблаженная мати Рахиле, людем Своим, путь твой в Святогорскую пустынь управи, идеже преподобный Иоанн Затворник, в духовнем делании тя утвердив, благослови путь странничества оставити. Ты же, тайны многия от него уведевши и богомудрая словеса услышавши, в радости вопияла еси: Аллилуиа.

Икос 7
Новыя подвиги и труды во обители Пресвятыя Богородицы подъемши, Рахиле преподобная, главу прегордаго велиара смирением твоим уязвила еси и Духа Святаго достойное приятелище явилася еси, сего ради зовем ти:

Радуйся, Пречистую Владычицу заступницею имевшая;
радуйся, во обитель Введенскую Ею управленная.

Радуйся, сестрам всеусердно послужившая;
радуйся, в послушании на поварни дары благодатныя стяжавшая. 

Радуйся, дом добродетели на камени заповедей утвердившая;
радуйся, фараона мысленнаго в мори смирения потопившая. 

Радуйся, на мир, плоть и диавола брань мужески подъемшая;
радуйся, венец победы от Подвигоположника приимшая. 

Радуйся, Господа серафимскою любовию возлюбившая; 
радуйся, чести безплотных на Небеси сподобльшаяся. 

Радуйся, яко со всеми святыми Богу предстоиши;
радуйся, яко милость Его на нас призываеши. 

Радуйся, мати Рахиле, обители Бородинския похвало и радование. 

Кондак 8

Стран​ница сущи на земли, Отече​ства Небеснаго взыскала еси, преподобная, темже и сподоби тя Господь во обители Пречистаго Своего Образа служити при олтаре святем, идеже Небеса отверстая и ангелов, иереем сослужащих, зрела еси, воспевающи Богу: Аллилуиа.
Икос 8

Все житие твое, преподобная мати, жертва непо​рочная и благоухание приятное Господеви явися. Ты бо, немощи немощных понесши, закон Христов исполнила еси и многих приходящих к тебе с любовию утешала еси. Темже вопием ти:

Радуйся, во обители Нерукотворнаго Образа по​трудившаяся;
радуйся, нерукотворный храм души твоея добродетельми украсившая. 

Радуйся, яко Духа Святаго благодать стяжала еси; 
радуйся, яко образ добраго жительства показала еси. 

Радуйся, духовная чада твоя словесным млеком питавшая; 

радуйся, любовию твоею их согревавшая. 

Радуйся, мати наша чадолюбивая; 
радуйся, старице мудрая и прозорливая. 

Радуйся, заповеди Господни творити нас науча​ющая;
радуйся, окамененная сердца к покаянию обращающая. 

Радуйся, болящим и скорбным скорая помощнице; 
радуйся, заблудшим на путь истины наставнице. 

Радуйся, мати Рахиле, обители Бородинския похвало и радование. 

Кондак 9

Всеусердно молитву ко Господу совершающи, Рахиле блаженная, во псалмех и пениих непрестанно поминала еси воинов православных, за веру, царя и Отечество души своя положивших. Темже и зрительница видений пречудных явилася еси, яко мнози от них в ризах белых Богу предстоят и вопиют Ему песнь победную: Аллилуиа.
Икос 9

Ветия многовещанныя не возмогут изрещи обилие любве твоея, преподобная, юже на люди, к тебе приходящия, независтно изливала еси. Ты бо, в немощи телесней сущи, молитвы и попечения о ближних не оставляла еси и силою Божиею врачевания тем подавала еси. Сего ради восхваляем тя сице:

Радуйся, любовь Христову людем проповедавшая; 
радуйся, немощных в вере укрепившая. 

Радуйся, истиннаго любомудрия ревнительнице; 
радуйся, пищи духовныя и телесныя подательнице. 

Радуйся, плавающих по морю жития сего окормляющая;
радуйся, юныя благочестию научающая. 

Радуйся, дара пророчества исполненная; 
радуйся, будущая яко настоящая провидевшая. 

Радуйся, оставленных врачами со одра болезни воздвизающая;
радуйся, от внезапныя смерти избавляющая. 
Радуйся, отступивших от правыя веры вразумляющая; 

радуйся, от по​гибели душевныя спасающая.

Радуйся, мати Рахиле, обители Бородинския похвало и радование. 

Кондак 10

Спасти хотя заблуждших, мило​сердный Бог яви тя, преподобная Рахиле, яко верную угодницу Свою, да наставиши их на путь покаяния, и да возсияет паки во Отечестве нашем свет веры Христовой. Мы же, дивящеся таковому о тебе Божию промышлению, вопием: Аллилуиа.

Икос 10

Стена благочестия непоколеблема явльшися, преподобная мати Ра​хиле, ограждала еси притекающих к тебе от душепагубных учений и укрепляла малодушных, в молитвах о них предстательствующи, еще же и многими увещаньми к грядущим бедам их предуготовляла еси. Мы же, зряще многую любовь твою и попечение о людех, умильно глаголем: 

Радуй​ся, Православия стено нерушимая; 
радуйся, любве лампадо неугасимая. 

Радуйся, присно о нас пред Богом предстательствующая; 
радуйся, человеки от бед и скорбей избавляющая. 

Радуйся, свеще, светом Христовым сияющая; 

радуйся, мрак злобы бесовския разсеявающая. 
Радуйся, многих заблуждших из бездны греховныя восхитившая; 
радуйся, тех на путь покаяния наставившая. 

Радуйся, милование Христово к немощ​ным проповедавшая; 

радуйся, и неверных с любовию принимавшая.

Радуйся, неимущих вдов и сирот снабдевающая; 
радуйся, алчущих и жаждущих насыщающая. 

Радуйся, мати Рахиле, обители Бородинския похвало и радование. 
Кондак 11

Пение всякое не возможет изрещи богатство духовных дарований твоих, Рахиле преподобная, яко не токмо строгим постническим жи​тием просияла еси, но и ближнему безмездно послужила еси, и веру Христову пред лицем власти богоборныя исповедала еси. Темже  мы, славяще Бога дивнаго во святых Своих, поем: Аллилуиа.

Икос 11

Свещу, Богом явленную, зрим тя, всеблаженная мати наша Рахиле, возсияла бо еси светом добродетельнаго жития твоего людем, во тьме неразумия сущим, егда оскуде на Руси преподобный и умалися истина от сынов человеческих. Темже почитаем тя звании сицевыми: 

Радуйся, Христа, Солнца Правды, луче пресветлая; 
радуйся, Господа, Света Невечерняго, служительнице верная. 

Радуйся, словесы твоими души просве​щающая; 
радуйся, враги Церкве Христовы устрашающая. 

Радуйся, чистых дев ко Христу невестоводительнице; 
радуйся, целомуд​рия любителей наставнице. 

Радуйся, чад твоих на подвиг исповедничества благословившая; 
радуйся, молитвами твоими их укрепившая. 

Радуйся, духовнаго просвещения светильниче небосветлый; 
радуй​ся, милосердия и милостыни источниче неисчерпаемый. 

Радуйся, нас, грешных, к покаянию призывающая; 
радуйся, ближняго любити научаю​щая. 

Радуйся, мати Рахиле, обители Бородинския похвало и радование. 

Кондак 12

Благодати Духа Святаго исполни Человеколюбец Господь тя, блаженная Рахиле, и показа во дни гонений на Церковь Христову новую Свою угодницу и за Русь неусыпную молитвенницу, да вернии во благочестии укрепятся, отступницы же к Богу обра​тятся, в покаянии зовуще: Аллилуиа. 

Икос 12

Поюще честное твое преставление, преподобная мати Рахиле, хвалим тя вси, тобою бо милосердный Господь яви милость Свою к нам, и всех воспевати тебе научи: 

Радуйся, святая, со всеми святыми на Небесех торжествующая; 
радуйся, преподобная, со всеми преподобными песнь Богу воспевающая. 

Радуйся, в ризы светлыя ныне облеченная; 
радуйся, красо​тою девства украшенная. 

Радуйся, от Христа венец достойный прием​шая; 
радуйся, в Царствие Небесное путь нам показавшая. 

Радуйся, целительнице, врачевание недугов подающая; 
радуйся, предстательнице о нас пред Богом непостыдная. 

Радуйся, Церкве Христовы оружнице непобедимая; 
радуйся, иноком во брани духовней наставнице богомудрая. 

Радуйся, вертограда Бородинскаго маслина пло​довитая; 
радуйся, Российскаго луга духовнаго цвете благовонный. 

    Радуйся, мати Рахиле, обители Бородинския похвало и радование.
Кондак 13

О, преблаженная и богомудрая мати наша Рахиле! Не забуди убогих чад твоих, приими малое сие моление и принеси ко Престолу Вседержителя, умоли помиловати нас, грешных, да на Страшнем Судищи не помянет грехов и беззаконий наших, наипаче же Царствия Небеснаго сподобит, да благодарственно вопием: Аллилуиа. 
 (Кондак сей глаголи трижды, таже икос 1-й и кондак 1-й).

Молитва  
О, незлобивая и кроткая, предивная старице, преподобная мати Рахиле, новая чудотворице и молитвеннице за род христианский! 
Во дни земнаго жития твоего Христа единаго всем сердцем возлюбила еси и якоже странница не имела еси зде пребывающаго града, грядущаго взыскующи. Постом и молитвою, смирением и труды душу твою очистила еси от страстей и всякаго лукавства. Темже, преподобная мати, явилася еси болящим безмездная целительница, алчущим милостивая кормительница, заблуждшим наставница, скорбящим и обидимым милосердная утешительница и всем, притекаю​щим к тебе, чадолюбивая мати. 

О, верная слуго Христова, сторицею умножившая данный тебе талант, воистину вемы, яко дана тебе от Господа и Пречистыя Богородицы благодать молитися за ны. Сего ради уврачуй страсти душ и телес наших, укрепи нас в добродетели и настави на путь покаяния; умягчи окамененная и хладная сердца наша, да паче всего возлюбим Христа и ближняго своего, умоли Господа сил пробавити милость Свою на многострадальное Отечество наше и на святую обитель сию, в ней же подвизалася еси, да тихое и безмолвное житие пожи​вем во всяком благочестии и чистоте: и тако достигнем в немятежное пристанище Небеснаго Царствия, идеже ты в незаходимей сияеши сла​ве, воспевающи со всеми святыми хвалебную песнь Отцу и Сыну и Святому Духу ныне и присно и во веки веков. Аминь. 
Ина молитва

О, достоблаженная старице, преподобная мати Рахиле, скорая наша утешительнице и целительнице!
Приими ныне моление недостойных чад твоих и принеси сей малый плод сердец и устен наших ко Престолу Вседержителя, да предстательством твоим низпослет щедроты Своя; обители сей подаст благоденствие, Отечество наше избавит от труса, огня, меча, нашествия иноплеменник и междоусобныя брани; да дарует не​дужным – исцеление, скорбящим – утешение, гордым – смирение, нера​дивым – к покаянию обращение, монашествующим – в подвизех укрепление, всем православным христианом – спасение. Нам же подаст милость на Страшнем Судищи Своем и вселит в обители Небесныя со всеми святыми, да всегда прославляем Отца и Сына и Святаго Духа ныне и присно и во веки веков. Аминь.

